Gno fi. Chel li. Al è gno fi. Al fevele furlan sâstu?
I voi braurôs dal pari a tegnin di voli il canai sui 5-6 agns, che al fevele furlan.
E a mi mi ven intal cjâf Galian Zof. Che intes riunions di presidis, a Cividât o a Udin, des voltis al tacave a fevelâ furlan. Un cualchi coleghe, alore, i diseve… Galliano, per favore…in italiano. E alore lui… ah, sì, scuse, scuse, o vevi crodût, par un moment, di sei in Friûl…
A spas par Udin. Di plaçal Cele fintremai a vie Cividât. Butâ la orele sul fevelâ de int, no par savê i fats lôr, ma par capî ce lenghe che a fevelin. Talian, venit, inglês, lenghis slavis, lenghis stranis che no savarès dulà metilis. E parfin, sul ôr de place Garibaldi, lì che e scomence vie Cussignà, parfin furlan. Une siore ni zovine ni viele. E fevele furlan. Ma dome jê. Tropis personis no varaio spiadis intal lor fevelâ? I varai metude une orute par lâ e tornâ, cu la sflacje.
E intai paîs? Provait a passâ dongje di un grop di fruts che a zuin. Us capitie di sintî cualchi fregul di marilenghe?
Che nol vedi reson Ferruccio Tassin: “jo o sint fevelâ furlan simpri di mancul”? O ancje Simone De Cia: “la lenghe furlane e sarà sparide in trê gjenerazions”? (Viot La Patrie, numars di lui e di avost 2015, cui risultâts di un scandai fat de Universitât dal Friûl sul ûs de lenghe furlane e lis intervistis ai esperts).
Chel frut che al fevelefurlansâstu, cuant che al si cjate a zuiâ cun chei altris fruts che a talianotin ce crodeiso che al feveli?
E alore?
O restarin dome noaltris cuatri gjats fûr dal timp a doprâ plui par scrit che par orâl cheste lenghe che par secui e je stade dome orâl. E nissun dai nestris nevôts nus disarà… chel li al è to pronevôt, al fevele furlan sastu?
di Laurin Zuan Nardin
fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn fur_Latn